1.UVOD – VZPOSTAVITEV ENOTNEGA EVROPSKEGA OBMOČJA DDV

Sistem DDV v EU je ena od prednosti enotnega trga, saj je z odpravo ovir, ki so izkrivljale konkurenco in preprečevale prosti pretok blaga, zelo olajšal trgovino v EU. Davek na dodano vrednost (DDV) kot davek na široko potrošnjo velja za eno najbolj rasti prijaznih oblik obdavčitve. Je tudi pomemben in vedno večji vir davčnih prihodkov v Evropski uniji . Vendar se sistem DDV v zadnjih letih ni bil zmožen prilagoditi globalizaciji in digitalizaciji gospodarstva. Sedanji sistem obdavčevanja trgovine med državami članicami namreč še vedno temelji na 25 let stari „prehodni ureditvi“. V skladu s to ureditvijo za domače in čezmejne transakcije veljata popolnoma različna sistema DDV. Zato imajo podjetja, ki poslujejo čezmejno, dodatne stroške izpolnjevanja obveznosti v višini 11 % v primerjavi s podjetji, ki trgujejo zgolj na domačem trgu. Poleg tega ta ureditev omogoča čezmejni nakup blaga brez DDV, zato je še posebej dovzetna za goljufije. Leta 2015 je bilo zaradi goljufij in drugih pomanjkljivosti izgubljenih 151 milijard EUR, kar predstavlja 12,8 % dolgovanega DDV. Ocenjuje se, da je bilo od tega 50 milijard EUR izgubljenih zaradi čezmejnih goljufij na področju DDV, ki jih glede na nedavna poročila večinoma zagrešijo kriminalne združbe, tudi z namenom financiranja terorizma.

Sistem DDV v EU je preveč razdrobljen in dovzeten za goljufije. Komisija si v okviru svojega programa za pravičen in učinkovit davčni sistem v EU prizadeva za ponovni zagon sistema DDV, da bi zagotovila, da bo pomenil prednost tudi v prihodnje. Ocenjuje se, da bi se z uvedbo enotnega sistema DDV na enotnem trgu čezmejne goljufije na področju DDV zmanjšale za 41 milijard EUR, stroški izpolnjevanja obveznosti za podjetja pa za 1 milijardo EUR.

Komisija je v svojem akcijskem načrtu za DDV z dne 7. aprila 2016 navedla, da je treba vzpostaviti enotno evropsko območje DDV, ki bi se lahko soočilo z izzivi 21. stoletja. Napovedan je bil sklop ključnih ukrepov za posodobitev sistema DDV v EU, ki jih je treba sprejeti kratko- in srednjeročno, da bi sistem postal enostavnejši, odpornejši na goljufije in prijaznejši za podjetja. Ti ukrepi ustrezajo več ciljem, in sicer prilagoditvi sistema DDV svetovnemu, digitalnemu in mobilnemu gospodarstvu, podpiranju potreb MSP, zagotavljanju ustrezne politike glede stopenj DDV, preprečevanju čezmejnih goljufij in zagotavljanju pomoči državam članicam pri premostitvi vrzeli pri pobiranju DDV.

Posodobitev obstoječega sistema DDV bo potekala postopoma. To sporočilo Komisije opisuje že sprejete ukrepe (oddelek 2) in podaja dodatne podrobnosti o nadaljnjih ukrepih (oddelek 3), vključno s pobudami, ki bodo sprejete letos:

·zakonodajni sveženj o dokončnem sistemu DDV za trgovino med podjetji znotraj Unije (v nadaljnjem besedilu: dokončni sistem DDV),

·predlog o reformi stopenj DDV,

·predlog za okrepitev obstoječih instrumentov upravnega sodelovanja na področju DDV ter

·predlog za poenostavitev pravil o DDV za MSP.

2.DOSEŽKI OD SPREJETJA AKCIJSKEGA NAČRTA ZA DDV

2.1 Prilagoditev sistema DDV digitalnemu gospodarstvu in priprave na posodobljeno politiko glede stopenj DDV

Komisija je 1. decembra 2016 sprejela več predlogov za posodobitev sistema DDV za čezmejno e-trgovanje in predlog o stopnji DDV za e-publikacije. Cilj teh predlogov, ki so pomemben del strategije za enotni digitalni trg, je prilagoditev sistema DDV digitalnemu gospodarstvu.

2.1.1 Predlogi o DDV za e-trgovanje

Digitalizacija gospodarstva ustvarja vedno večje izzive za davčno politiko. Potrebne so inovativne in v prihodnost usmerjene rešitve, ki bi se uspešno odzivale na te nove poslovne trende. Davčna pravila se morajo razviti, da bi se prilagodila hitri spremembi poslovnih modelov in vzorcev potrošnje. Vzporedno s tem bi morala biti obdavčitev pravična in učinkovita za nastajajoča podjetja ter bi morala pozitivno vplivati na razvoj enotnega digitalnega trga.

DDV ima kot davek na potrošnjo pomembno vlogo v strategiji za doseganje teh ciljev. Predlogi o e-trgovanju naj bi koristili podjetjem, državljanom in državam članicam, EU pa so omogočili, da prevzame vodilno vlogo na svetovni ravni.

Z novimi pravili bi podjetja, ki prodajajo blago prek spleta, z lahkoto izpolnjevala svoje obveznosti v zvezi z DDV v EU na enem mestu, poleg tega pa bi se poenostavila obravnava DDV za zagonska in mikro podjetja, katerih čezmejna spletna prodaja ne presega 10 000 EUR. MSP bi prav tako imela koristi od enostavnejših postopkov za čezmejno prodajo, in sicer za vrednosti do 100 000 EUR. Z novimi pravili bi se tudi odpravila sedanja oprostitev plačila DDV za majhne pošiljke, ki so uvožene v EU in katerih vrednost ne presega 22 EUR, podjetjem v EU pa bi se zagotovili enaki konkurenčni pogoji.

O teh predlogih trenutno razpravlja Svet.

Poleg tega Komisija v okviru Foruma EU o DDV proučuje, kako bi se lahko vzpostavilo strukturirano javno-zasebno sodelovanje z davčnimi upravami, logističnimi podjetji, spletnimi platformami, ponudniki plačilnih storitev in poslovnimi združenji z namenom izboljšanja pobiranja DDV, zmanjšanja goljufij na področju e-trgovanja in zagotavljanja enakih konkurenčnih pogojev za podjetja, ki izpolnjujejo obveznosti. Izid tega posvetovanja bo temelj za pobudo Komisije v letu 2018.

2.1.2 Predlog o DDV za e-publikacije